12/04/2019 | Administración LocalProvincial
Deputación Provincial da Coruña
Servizo de Promoción Económica, Turismo e Emprego
Instrucións de acceso ao espazo de traballo (coworking) do pazo de Arenaza, incluído no Plan de emprego local 2016-2019

SERVIZO DE PROMOCIÓN ECONÓMICA, TURISMO E EMPREGO ANUNCIO Mediante Resolución de Presidencia n.º 2019/ 12766 aprobáronse as instrucións de acceso ao espazo de traballo (coworking) do Pazo de Arenaza (PEL-CW ARENAZA), que se transcriben de seguido: INSTRUCIÓNS DE ACCESO AO ESPAZO DE TRABALLO (COWORKING) DO PAZO DE ARENAZA, INCLUÍDO NO PLAN DE EMPREGO LOCAL 2016-2019 (PEL-CW ARENAZA) 1. OBXECTO E FINALIDADE. Obxecto As presentes instrucións teñen por obxecto establecer os criterios de admisión das persoas solicitantes dos servizos que se ofrecen no espazo de traballo (coworking) do Pazo de Arenaza, enmarcado na liña 2.3. PEL-EMPRENDE: Proxecto piloto coworking do Plan de Emprego Local da Deputación da Coruña, elaborado ao amparo do artigo 36 da Lei 7/1985, do 2 de abril, Reguladora das Bases do réxime local e modificada pola Lei 57/2003, do 16 de decembro, de medidas para a modernización do goberno local, ampliando as competencias provinciais no ámbito da planificación ao establecer que son competencias propias das Deputacións que lles atribúan neste concepto, as leis do Estado e das Comunidades Autónomas nos diferentes sectores da acción pública, e en todo caso, a cooperación no fomento do desenvolvemento económico e social e na planificación do territorio provincial, de acordo coas competencias das demais Administracións Públicas neste eido. O Coworking Pazo de Arenaza facilitará ás persoas usuarias, a posibilidade de dispoñer dun espazo de traballo dotado dunha serie de servizos e infraestruturas comúns que, propiciando a relación con outras empresas e/ou profesionais nunha situación similar, melloren as súas posibilidades de crecemento, consolidación e éxito empresarial. Finalidade O Coworking Pazo de Arenaza é un espazo de traballo provincial de carácter público, regulado polas presentes instrucións, polivalente e que pode ser complementario doutros servizos ou elementos de apoio, protección e desenvolvemento da actividade económica provincial, que a propia Deputación da Coruña, ou outra institución pública ou privada, veña prestando, por si soa ou en colaboración con terceiros, e que persegue promover o desenvolvemento económico local a través do apoio e fomento de recentes iniciativas empresariais no ámbito xeográfico da provincia, coa finalidade de favorecer a creación de emprego e riqueza do tecido produtivo. Recoñécense como fins xerais do Coworking Pazo de Arenaza os seguintes: a) Impulsar a creación, posta en marcha e consolidación de empresas no ámbito provincial, preferentemente nos eidos do urbanismo, a arquitectura, a tecnoloxía e a investigación. b) Fomentar a cultura colaborativa e o traballo en común. c) Apoiar e asesorar ás persoas emprendedoras no proceso de posta en marcha do seu proxecto. d) Axudar no desenvolvemento empresarial para a consolidación das empresas. e) Cooperar con outras institucións que apoien a creación de empresas. f) Contribuír á diversificación da estrutura produtiva local e provincial, así como á xeración de emprego de calidade. g) Crear espazos para a reflexión, participación e cooperación de todos os actores locais, tanto públicos como privados, implicados na promoción económica e o desenvolvemento local. h) Fomentar a cultura emprendedora e a utilización de prácticas innovadoras nos diferentes ámbitos da vida. i) Colaborar no desenvolvemento de calquera acción que sirva aos fins anteriores.2. LOCALIZACIÓN E NATUREZA XURÍDICA. O Coworking Pazo de Arenaza localízase na parroquia de Iñás, lugar de Campamento, Carretera Nacional N-VI, 15.171, Oleiros (A Coruña). O edificio regúlase como uso dotacional, que, de acordo ás Normas Xerais de Uso reguladas nas Ordenanzas do PXOM comprende os espazos edificables que serven para prover aos cidadáns do equipamento que facilite e posibilite a súa educación, enriquecemento cultural, saúde e benestar e para proporcionar os servizos propios da vida urbana tanto de carácter administrativo como abastecemento e infraestruturas. A efectos de pormenorizar o uso, tratarase como Administración Pública.3. ESPAZOS E SERVIZOS OFERTADOS. Espazos O Coworking Pazo de Arenaza conta coa seguinte delimitación de espazos: a) Espazos compartidos de traballo: cinco salas localizadas unha na planta baixa e catro no primeiro andar, entre as que se distribúen os 25 postos de traballo dispoñibles. b) Tres salas de xuntas unha na planta baixa e dúas no primeiro andar. c) Unha aula de formación, na planta baixa. d) Zonas comúns: – Vestíbulo de acceso. – Recepción e despacho de administración. – Zona de reprografía. – Área de descanso. – Artesa. – Terraza. – Parladoiro. – Aseos. – Patio. – Xardíns exteriores. Servizos A Deputación da Coruña é a titular cesionaria do Coworking Pazo de Arenaza, e correspóndelle a competencia exclusiva das funcións de planificación, tramitación, xestión, coordinación, execución e seguimento de todos os servizos nel ofertados. Os servizos que se prestan no Coworking Pazo de Arenaza son os seguintes: 1. Uso de espazos de traballo. Os devanditos espazos permiten ser utilizados como postos de traballo equipados con mesa, caixóns e armario con chave.2. Servizos de apoio ao emprendemento: asesoramento, formación a persoas emprendedoras, mentorización, organización de actividades de networking, coworking e eventos relacionados co emprendemento.3. Acceso e uso de servizos comúns. As persoas beneficiarias do espazo de traballo poderán facer uso de determinados servizos e espazos comúns en base ao Regulamento de funcionamento no que se recollerá o sistema e forma de acceso a este tipo de instalacións e servizos, tales como: – Reprografía. – Acceso a wifi e internet. – Soporte e administración. – Salas de xuntas. – Espazos de formación, charlas e presentacións. – Salas de descanso – Salas de intercambio de experiencias e ideas. – Máquinas expendedoras. – Medios de proxección audiovisual e equipos de televisión.4. Subministración de auga, calefacción, enerxía eléctrica, recollida selectiva de lixos (excepto recollidas de residuos especiais que serán por conta de cada persoa usuaria). 4. PERSOAS DESTINATARIAS. Poderán optar ao acceso e uso das instalacións e/ou servizos calquera persoa física ou xurídica cuxo proxecto empresarial cumpra unhas condicións mínimas de viabilidade e reúna os seguintes requisitos: 1.– Persoas emprendedoras, aquelas persoas que ben de forma individual ou en grupo, estean a traballar nunha idea/proxecto e vaian crear unha empresa relacionada, preferentemente, co ámbito do urbanismo, a arquitectura, a tecnoloxía e/ou a investigación. Este tipo de usuarios/as considerarase en fase de preincubación.2.– Novas empresas, aquelas persoas físicas ou xurídicas que non conten cunha antigüidade superior a dous anos de exercicio empresarial, a contar desde a data de rexistro da empresa, e precisen dun apoio especial para mellorar as súas expectativas de supervivencia, priorizando a súa pertenza a sectores relacionados co urbanismo, a arquitectura, a tecnoloxía e/ou a investigación. Este tipo de beneficiarios consideraranse en fase de incubación.3.– Usuarios/as puntuais aquelas persoas físicas ou xurídicas que, con carácter esporádico e puntual soliciten a utilización das instalacións e/ou servizos do espazo de traballo para actuacións vinculadas co emprendemento ou a actividade empresarial que desenvolvan. O acceso a postos de traballo para un mesmo proxecto empresarial está limitado a un máximo de cinco, incluíndo promotores, bolseiros/as, empregados/as en prácticas e persoas contratadas. Todas as persoas emprendedoras e as empresas deberán carecer de locais onde exercer a actividade no momento en que presenten a súa solicitude de admisión no espazo de traballo.5. DURACIÓN DA ADMISIÓN E HORARIOS. Duración da admisión – O prazo máximo de duración do servizo de preincubación será de 18 meses. – O prazo máximo de duración do servizo de incubación será de 36 meses. Transcorrido o prazo, extinguirase todo dereito a usar os servizos, sen necesidade de requirimento e sen dereito indemnizatorio algún ao seu favor. A Presidencia da Deputación da Coruña, a proposta motivada Unidade Xestora, conformada polo equipo técnico do Servizo de Promoción Económica, Turismo e Emprego, poderá revogar unilateralmente mediante resolución motivada o dereito de admisión. Horarios O horario de uso do Coworking Pazo de Arenaza será de xornada continua de 08.00 a 22.00 horas de luns a venres e de 08.00 a 15.00 horas os sábados, excepto festivos, no que permanecerá pechado. Calquera acceso fóra deste horario poderá facerse de forma excepcional e xustificada, previa autorización da Unidade Xestora. De forma particular, a aula de formación e outros espazos susceptibles de acoller eventos, poderán albergar de luns a domingo e en calquera horario, conferencias, cursos e outros actos, sempre que non condicionen o uso e goce dos postos de traballo permanentes.6. FORMA, PRAZOS E DOCUMENTACIÓN. Forma Co fin de incentivar a utilización de medios electrónicos e no marco dos principios da Lei 11/2007, do 22 de xuño, de acceso electrónico dos cidadáns aos servizos públicos, para facer uso dos servizos do Coworking Pazo de Arenaza as persoas emprendedoras e novas empresas interesadas deberán presentar a correspondente solicitude telemática, a través da páxina web da plataforma de tramitación telemática da Deputación Provincial da Coruña SUBTeL: https://www.dacoruna. gal/dicoruna-subtel/ Así mesmo, os/as usuarios/as puntuais que desexen facer uso dalgún espazo deberán presentar unha solicitude de xeito telemático cumprimentando o formulario da propia web do Coworking Pazo de Arenaza ou, excepcionalmente, de forma física na oficina de administración. Prazos A presentación de solicitudes de acceso poderá realizarse en SUBTeL desde o día 2 de maio de 2019. No caso de que a Unidade Xestora, durante a revisión das candidaturas presentadas, detecte calquera deficiencia na documentación aportada, realizará requirimento ao solicitante, para que a emende a través da plataforma SUBTeL, dispoñendo dun prazo de 10 días naturais para aceptar a notificación e de 10 días hábiles, desde a dita aceptación, para a emenda da documentación requirida. Mediante resolución da Presidencia declararase o descarte daquelas candidaturas que non se axusten ao establecido nas instrucións ou que non teñan emendado as deficiencias no devandito prazo. Documentación 1. As persoas promotoras dun proxecto empresarial que desexen ser admitidas como persoas usuarias do servizo de preincubación deberán presentar: a) Memoria técnica do proxecto empresarial (Anexo I). b) Modelo de negocio (Anexo II). c) Certificación orixinal dos datos bancarios da entidade, segundo o modelo aprobado pola Deputación da Coruña.2. As persoas promotoras dun proxecto empresarial que desexen ser admitidos como usuarios do servizo de incubación deberán presentar: 2.1. Persoas físicas. Duplicado de resolución de alta en réxime especial de traballadores por conta propia ou autónomos actualizado ou, de ser o caso, no colexio profesional e mutualidade que corresponda.2.2. Persoas xurídicas. Escritura de constitución da entidade e as súas modificacións ou variacións posteriores no caso de que as houbera, ou calquera outro documento análogo no que figuren os estatutos estipulación ou contratos privados, así como a inscrición no rexistro público correspondente.2.3. Documentación común a presentar por persoas físicas e xurídicas. a) Memoria técnica do proxecto empresarial (Anexo I). b) Modelo de negocio (Anexo II). c) Certificación orixinal dos datos bancarios da entidade, segundo o modelo aprobado pola Deputación da Coruña. Cando as persoas solicitantes, pretendan a admisión no espazo de Coworking Pazo de Arenaza de persoas bolseiras, en prácticas ou empregadas contratadas para o desenvolvemento dalgún dos proxectos deberá presentarse adicionalmente a seguinte documentación: a) Contratos de traballo ou convenios de prácticas b) Alta/s no réxime da Seguridade Social c) Nos casos que sexa aplicable, poderanse substituír os documentos dos puntos a) e b) polo correspondente informe de vida laboral do código conta de cotización que inclúa as persoas contratadas 7. TRAMITACIÓN DAS SOLICITUDES. Unha vez revisada a documentación presentada polas persoas solicitantes procederase á avaliación dos criterios de viabilidade que figuran a continuación, sendo necesario alcanzar un mínimo de 50 puntos para que o proxecto sexa admitido como apto. Posteriormente, notificarase a resolución de admisión ou a desestimación da solicitude de acceso no espazo de traballo ás persoas solicitantes. As solicitudes presentadas serán avaliadas conforme a criterios de obxectividade, igualdade e non discriminación e ordenadas de acordo aos criterios de viabilidade, tendo en conta a memoria técnica e o modelo de negocio presentados polas persoas solicitantes. Durante o tempo de estudo dos proxectos poderanse solicitar cantos datos se precisen para a súa correcta avaliación, que terán que ser achegados no prazo de 10 días hábiles desde a recepción da notificación telemática.8. PROXECTOS EN ESPERA E ASIGNACIÓN DE SOLICITUDES. A listaxe de espera é o medio a través do cal se ordena a prioridade no acceso aos espazos do Coworking Pazo de Arenaza. Esta permanecerá publicada e actualizada na páxina web do Plan de Emprego Local: http://emprego.dacoruna. gal/ de maneira que calquera persoa interesada poderá consultar a súa situación dentro da mesma. Producida unha vacante, esta será comunicará a persoa promotora daquel proxecto que se atope na primeira posición da listaxe de espera, debendo aceptala no prazo de 10 días hábiles. Os proxectos empresariais xa aloxados no espazo de Coworking Pazo de Arenaza gozarán de prioridade na asignación de novas prazas vacantes, sempre que isto non supoña superar o máximo previsto de cinco postos de traballo por proxecto. No suposto de que a persoa beneficiaria renunciase ao seu dereito de acceso ou que non presentase a documentación requirida en prazo, o seguinte solicitante da listaxe de espera pasará a ocupar o seu lugar e así sucesivamente, no caso de acontecerse múltiples renuncias sucesivas.9. RESOLUCIÓN E NOTIFICACIÓN Resolución Tras unha primeira resolución de admisión, as sucesivas realizaranse tendo en conta os postos vacantes e a orde de prelación establecida na listaxe de espera. A listaxe de espera actualizarase mensualmente, de xeito que na primeira semana de cada mes avaliaranse as novas solicitudes presentadas e establecerase a correspondente orde de prelación entre todas as solicitudes presentadas pendentes de acceso. A persoa solicitante deberá aceptar a súa admisión no prazo de 10 días hábiles posteriores a notificación da resolución de acceso ao espazo de traballo. En caso contrario a comunicación de admisión quedará sen efecto. Notificación No suposto de cumprir os requisitos e non existindo praza vacante, notificarase por escrito á persoa solicitante dita situación indicando ademais, o posto da listaxe de espera que lle corresponda. A notificación da resolución efectuarase coas formalidades legalmente previstas, incluíndo necesariamente, entre outras cuestións, mención expresa a que a mesma pon fin á vía administrativa e deberá incluír os recursos aos que tivese dereito nos prazos e termos legalmente establecidos.10. COMPROMISOS E OBRIGAS. As persoas usuarias do espazo de traballo Coworking Pazo de Arenaza deberán cumprir os seguintes compromisos e obrigas: a) Exercer por si mesmas a actividade empresarial para a que se concedeu a súa condición de usuario/a. b) Abonar, o prezo público que a Deputación da Coruña poda establecer na Ordenanza reguladora correspondente e, se correspondese, a fianza. c) Satisfacer todas as cargas, impostos e gravames que pesen sobre a actividade que vai desenvolver, así como as cotas obrigatorias á Seguridade Social do persoal da empresa, tanto persoas promotoras como bolseiros/as ou asalariados/as. d) Entregar á Deputación, nos prazos previstos, toda a documentación requirida. e) Acatar a normativa de réxime interno e cantas normas e instrucións dítense para o control e xestión do Espazo de Traballo. f) Cumprir cos compromisos especificados na súa solicitude respecto das horas mensuais que se dedicarán ao banco de tempo. g) Comunicar calquera cambio producido, respecto das circunstancias iniciais, que poida modificar a súa condición de persoa usuaria. h) Comunicar inmediatamente ao persoal técnico da Deputación calquera anomalía que se observe na prestación do servizo. i) Colaborar naquelas accións formativas, promocionais e/ou divulgativas, impulsadas polo Servizo de Promoción Económica, que sexan consideradas beneficiosas para a visibilidade e funcionamento xeral do espazo de traballo. j) Autorizar á Deputación para obter as certificacións acreditativas de que se atopa ao corrente na súas obrigas coa Axencia Tributaria, Seguridade Social e Deputación da Coruña. k) Prestar o seu consentimento ao tratamento de datos de carácter persoal e a súa publicación de acordo co previsto na Lei Orgánica 3/2018, de 5 de decembro, de Protección de Datos Persoais e garantía dos dereitos dixitais. l) Non atoparse incurso en ningún dos supostos de prohibición establecidos no artigo 71 da Lei 9/2017, de 8 de novembro, de Contratos do Sector Público, pola que se traspoñen ao ordenamento xurídico español as Directivas do Parlamento Europeo e do Consello 2014/23/UE e 2014/24/UE, de 26 de febreiro de 2014. m) Non dispoñer de local para o exercicio da actividade.11. PROHIBICIÓNS. Prohíbese as persoas usuarias do Coworking Pazo de Arenaza: a) Arrendar, ceder ou gravar, en todo ou en parte, por calquera título, o dereito de uso ou utilización daqueles espazos solicitados. b) Introducir no espazo de traballo maquinaria ou elementos técnicos que non se axusten á actividade permitida e ás características técnicas do inmoble e do espazo utilizado. c) Realizar calquera tipo de obras, decoración, rótulos ou calquera outro elemento que afecte á imaxe corporativa e aos espazos do Coworking Pazo de Arenaza. d) Utilizar as instalacións do espazo de traballo para fins distintos aos previstos nas presentes instrucións.12. CAUSAS DE EXTINCIÓN. Son causas de extinción da condición de persoa usuaria: a) A morte ou incapacidade sobrevida. b) O vencemento do prazo. c) O cesamento do uso do espazo de traballo durante dous meses consecutivos. d) A revogación unilateral da Deputación da Coruña, por resolución motivada. e) A renuncia. f) O mutuo acordo. g) A realización de cambios substanciais que afecten á persoa física xurídica ou proxecto sen comunicación previa. h) A desaparición dos criterios que motivaron a admisión. i) O incumprimento de obrigas das normas de réxime interno do Coworking Pazo de Arenaza. j) Falta de abono do prezo público determinando pola Ordenanza reguladora durante máis de dous meses consecutivos ou alternos.13. RÉXIME XURÍDICO. A Deputación da Coruña resérvase a facultade de interpretar o contido das presentes instrucións. De acordo co disposto no Regulamento (UE) 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e a la libre circulación destes datos e na Lei Orgánica 3/2018, do 5 de decembro, de Protección de Datos Persoais e garantía dos dereitos dixitais, infórmaselle de que os datos facilitados serán tratados coa finalidade de poder atender á súa solicitude. Os devanditos datos serán tratados de xeito confidencial, e só poderán ser cedidos, nos casos contemplados na Lei. Comunicámoslle que pode exercer os dereitos de acceso, rectificación, supresión, oposición, limitación ó tratamento e portabilidade dos seus datos, perante a Deputación da Coruña en Avenida Porto da Coruña, 2, 15003 A Coruña, ou dirixindo un correo a delegadodeprotecciondedatos@dacoruna. gal. A Coruña, 11 de abril de 2019. O presidente A secretaria accidental Valentín González Formoso M.ª Amparo C. Taboada Gil